标题：李孟传
《宋史》卷三百六十三*列传第一百二十二
孟传，字文授，光幼子也。光南迁之日，才六岁。以光遗表恩，累官至太府丞。韩侂胄愿见之，孟传曰：“行年六十，去计已决，不敢闻也。”由是出知江州。以朝请大夫、直宝谟阁致仕。卒，年八十。有《磐溪诗》二十卷，《文稿》三十卷，《宏辞类稿》十卷，《左氏说》十卷，《读史》十卷，《杂志》十卷。博学多闻，持身甚严，时推能世其家。
《宋史》卷四零一*列传第一百六十
简介李孟传，字文授，资政殿学士光季子也。光谪岭海，孟传才六岁，奉母居乡，刻志于学。贺允中、徐度皆奇之，而曾几妻以其孙。龙大渊黜为浙东总管，知孟传为名门子，解后必就语，孟传正色辞之。干办江东提刑司，易浙东常平司。 
政治之路母丧，免，调江山县丞，弃去，监南岳庙、行在编估局，未上，改楚州司户参军，单车赴官。公退，闭户读《易》。郡守、部使者不敢待以属吏。徐积墓在境内，芜没既久，加葺之。修复陈公塘，有灌溉之利。知象山县，守荐为邑最，从官多合荐之，主管官告院，与同列上封事，请诣北宫，又移书宰相。 
迁将作监主簿。丞相赵汝愚初当国，适大侵，遣孟传按视江、池、鄂三大军所屯积粟，道除太府丞。既复命，汝愚去国，党论起，而孟传奉使无失指，面对言：“比以使事往返四千里，所过民生困穷，衣食不赡。国之安危，以民为本，今根本既虚，形势俱见，保邦之虑，宜勤圣念。”时韩侂胄连逐留正及汝愚，太府簿吴璹与侂胄有连姻，因言台谏将论朱熹，孟传奋然曰：“如此则士大夫争之，鼎镬且不避。”政知处州兼考功郎。复因对言：“国家长育人才，犹天地之于植物，滋液渗漉，待其既成而后足以供大厦之用。今士大夫皆有苟进之心，治功未优，功能尚薄，而意已驰骛于台阁，不稍有以扶持正饬之，其敝将甚。”又言：“武举及军士比试，专取其力，临敌难以必胜。唐世取人由步射、弓弩以至马射，各以其中之多寡为等级，宜采取行之。”韩侂胄与孟传故，尝致侂胄意，孟传谢曰：“行年六十，去意已决。”侂胄惭而退。请外，知江州，狱讼止息。侂胄不悦。丐归，复知处州。提刑广西迁广西提点刑狱，改江东提举常平，移福建。诏入对，首论用人宜先气节后才能，益招徕忠谠以扶正论。故人有在政府者，折简问劳勤甚，孟传逆知其意，即谢曰：“孤踪久不造朝，获一望清光而去，幸矣。”对毕即出关。至闽，大饥，发廪劝分，民无流莩。侂胄诛，就迁提点刑狱，移江东，又辞。丞相史弥远，其亲故也，人谓进用其时矣，卒归使节，角巾还第。再奉祠，以仓部郎召，又辞。晚年及著作迁浙东提点刑狱，未数月，申前请，章再上，加直秘阁，移江东，不赴，主管明道宫。进直宝谟阁，致仕，卒，年八十四。常诫其子孙曰：“安身莫若无竞，修己莫若自保。守道则福至，求禄则辱来。”有《磐溪集》、《宏词类稿》、《左氏说》、《读史》、《杂志》、《记善》、《记异》等书行世。
《上虞县志校续》卷七*列传目三*人物
孟传，字文授，光谪岭南时才六岁。奉母居乡刻志于学，贺允中、徐度皆奇之。干办江东提刑司，易浙江常平司。母丧免调江山县丞，弃去改楚州司户参军，公退读易郡守部使者不敢待以属吏。修复陈公塘，有灌溉之利。知象山县轶满，主管官告院与同列上封事请诣，又遗书宰相迁将作监主簿。丞相赵汝愚初当国，岁大祲，遣按视江池。鄂三大军所屯积粟，道除大府丞复命面对，以使事往返四千里，所过民生困穷，保邦之虑宜勤圣念。时韩侂胄连逐留正、赵汝愚将及朱熹。孟传奋然曰：“如此则士大夫争之鼎鑊且不避，兼考功郎复因对言国家长育人才犹天地之于植物，待其既成而后足供大厦之用。今皆有苟进之心，不有以扶持正饬之其敝将甚？”侂胄尝致意孟传，谢曰：“行年六十去计已决，不敢闻也。”由是出知江州，狱讼止息。复知处州，迁广西提点刑狱，改江东提举常平移福建。诏入对，首论用人宜先气节后才能，益招徕忠谠以扶正论故人有在政府者折简问劳。孟传逆知其意，对毕即出关。至闽大饥，发仓廪劝分民无流莩。侂胄诛，迁提点刑狱移江东又辞。丞相史弥远其亲故也，人谓进用其时矣，卒角巾归第，屡召不赴，主管明道宫，进直宝谟阁致仕。尝诫子孙曰：“安身莫若无兢，修己莫若自保。守道则福至，求禄则辱来。”性嗜书，至老不严，藏书数万卷悉置左右。每得异书手自校勘，多识前辈出处中朝旧事。嘉定十二年卒，年八十四。有《磐溪诗文稿》、《宏词类稿》、《左氏说》、《读诗集》、《记善》、《记异》各若干卷。（《宋史本传》、《宝庆续志》、《正统志》）。
《宝庆*会稽续志》卷五
孟传，字文授，少讲学有声而天资爽迈，无纤毫世俗之气，当世闻人如会几徐度、贺允中、汪应辰、张孝祥诸公一见皆器遇之，与之游从。宰明州象山，秩满，主管官诰院，迁太府寺丞权考功郎，出知江州、处州，提举福建常平茶事，提点浙西刑狱，寻奉祠里居，久之乞挂冠，除直宝谟阁致仕。性嗜书，至老不厌，藏书万卷悉置左右，繙阅紬释周而复始，每得异书，手自校勘，竟其编乃止，多识典故及前辈出处，中朝旧事历历能道本末，有如目睹。嘉定十二年卒，年八十四。有《磐溪诗文稿》五十卷，《宏词类稿》十卷，《读史》十卷，《杂志》十卷，《记善》、《记异》录各五卷。
《象山县志》
李孟传，越州上虞人，庄简公光幼子也。绍兴十一年（1141），光南迁琼州，孟传才六岁，奉母居乡，刻志于学。干办江东提刑司，易浙东常平司，调江山县丞，改楚州司户参事，知象山县。宋荐为邑最，从官多合荐之。主管官告院，以光遗表恩累官至太府丞。后以朝请大夫直宝漠阁致仕。卒年八十四。博学多闻，持甚严，能世其家。其自象山趋朝也，淮南西路安抚司参议陈唐卿造有诗送之，注云：“象山海邑，古称象山郎。今听李象山言，颇亦费支吾”。故云：“宰邑古难之，茹苦耐煎熬。愿尽[推]变通术，露雨均枯焦”。
《宋元学案》卷20
直阁李磐溪先生孟传李孟传，字文授，庄简幼子，《宋史》有传。【《云濠案史》传先生累官知江州，以朝请大夫直宝谟阁致仕。】著《磐溪集》、《宏词类稿》、《左氏说》、《读史杂志》。
《山阴天乐李氏家乘》卷十*行传*兴宗公上虞派*第一至十六世
第十世 光公五子——孟传：字文授，号磐溪，行八十一。公少从晦庵朱文公讲学，有声，天资爽迈。以庄简公遗表，恩补通仕郎，铨中授右修职郎衢州江山丞，累官正议大夫，直宝谟阁致仕，赠银青光禄大夫。有《磐溪》诗稿十卷、《记善》、《记异》录各五卷。生绍兴六（1136）年丙辰正月廿八日，卒嘉定十二（1219）年己卯十一月初二日，延年侯傅伯成撰墓铭。
配：曾氏，文靖公几之孙女，赠和议郡夫人。生绍兴七（1137）年丁巳X月X日，卒光宗绍熙三（1192）年壬子X月X日，合葬姜山之原。子三：知易、知先、知至。女五：长适进士邢淳；次适严陵从事郎詹民表；三适宣抚使干官潘友恭（潘畤次子）；四适金华令朱守忠；五适安抚使参议曾黯，封宜人。相关于李文授（即孟传）的宋诗李文授和所赠老融诗复次韵为谢【宋*楼钥】 
邺侯插架书最多，笔力雄奇天所命。万人海中深闭门，理窟搜寻到幽夐。 
我诗无律如山讴，形秽岂堪珠玉映。时时归梦入故山，曳杖松间记投暝。
因君佳句撩秋思，便欲归寻旧三径。兼旬足痹不良行，况复炎蒸如釜甑。
夜来一雨洗河汉，檐溜涓涓清入听。晨兴剥啄谁叩门，乃有同声喜相应。
读之恍若濯清风，自觉昏眸怯明镜。伊余何幸点班行，结交往往多名胜。 
夫君平处顾清新，解道澄江如练净。从今我乃得四友，不特官梅动诗兴。 
推枕裁诗谢高致，扶惫摇毫心靡定。旧闻读檄愈头风，今赖长篇起衰病。
啜建溪新茗李文授有二绝句次韵【宋*曾几】 
北焙今年但取陈，草芽过了二分春。为君湔洗丁坑后，宝胯云团一样新。
送李文授知括苍【宋*孙应时】
中兴尚有名臣子，江表能余正始音。拟赞经纶须老手，更分符竹此何心。
麒麟阁上风云旧，烟雨楼前山水深。世事由来偶然耳，公余端不废清吟。
送李文授还越上【宋*章甫】
旧岁见君殊草草，怀抱今来各倾倒。新来正好数相寻，束之却向山阴道。
千岩万壑秋更奇，候门儿女望君归。扁舟此去来何时，莫待梅花开北枝。
故人问我凭君说，满目穷愁生事拙。秋禾未得补饥疮，万一飞蝗作檀越。 
送潘文叔兼简李文授【宋*释宝昙】
趁得官闲且载书，隔墙时唤子云居。公如碧树有秋意，渠亦清流临浊淤。
盖代勋庸诚有种，凿空道德竟何如。寄声楚观沧茫外，璧月依然在太虚。